A Bizottság 2561/1999/EK rendelete

(1999. december 3.)

a borsóra vonatkozó forgalmazási előírások megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1257/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) a borsó a 2200/96/EK rendelet I. mellékletében olyan termékként került felsorolásra, amelyekre vonatkozóan előírásokat kell elfogadni. A legutóbb a 888/97/EK rendelettel [3] módosított, a 23. rendelet I. B. mellékletében felsorolt egyes termékekre vonatkozó közös minőségi előírások megállapításáról szóló 58. bizottsági rendeletet [4] számos alkalommal módosították, és jogilag már nem áttekinthető;

(2) a szóban forgó szabályokat emiatt át kell dolgozni, és az 58. rendelet I. 3. mellékletét el kell hagyni; e célból a világpiacon való áttekinthetőség miatt figyelembe kell venni az Egyesült Nemzetek Európai Gazdasági Bizottságának (UN/ECE) a romlékony termények szabványosításával és a minőség javításával foglalkozó munkabizottság által javasolt minőségi előírásokat;

(3) ezen előírások által a nem kielégítő minőségű termékeknek el kell tűnniük a piacról, a termelést a fogyasztói elvárásokhoz kell igazítani és a tiszta verseny alapján támogatni kell a kereskedelmi viszonyokat, ezáltal elősegítve a termelés jövedelmezőségének növelését;

(4) az előírásokat a forgalmazás összes szakaszában alkalmazni kell. A nagy távolságra történő szállítás, a bizonyos idejű tárolás vagy a termékek különböző kezelési műveletei a termék biológiai érése vagy romlékonysága miatt a termék romlását okozhatják. Az előírásoknak a termékek leszállítását követő forgalmazási szakaszok során történő alkalmazásakor figyelmet kell fordítani erre a romlási folyamatra;

(5) az ebben a rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 070810 KN-kód alá tartozó borsó forgalmazási előírásai a mellékletben vannak meghatározva.

Az előírást a 2200/96/EK rendeletben meghatározott feltételek mellett a forgalmazás minden szakaszában alkalmazni kell.

A leszállítást követő szakaszokban az előírások előírásaival kapcsolatosan azonban az érésüknek és a romlékonyságuknak tulajdoníthatóan a frissesség és a feszesség enyhe hiányát és a romlás enyhe jeleit mutathatják.

2. cikk

Az 58. rendelet I. 3. mellékletét el kell hagyni.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet a hatálybalépését követő hónap első napjától kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 3-án.

a Bizottság részéről

Franz Fischler

a Bizottság tagja

[1] HL L 160., 1999.2.26., 80. o.

[2] HL L 297., 1996.11.21., 1. o.

[3] HL L 126., 1997.5.17., 11. o.

[4] HL 56., 1962.7.7., 1606/62. o.

--------------------------------------------------

MELLÉKLET

BORSÓRA VONATKOZÓ MINŐSÉGI ELŐÍRÁS

I. A TERMÉNY MEGHATÁROZÁSA

Ezen előírás a Pisum saivum L. fajtáiból termelt fejtőborsókra, a Pisum saivum L. var. macrocarpum változat kifejtetlenül történő fogyasztásra szánt borsóira és a Pisum saivum L. var. saccharatum cukorborsóra vonatkozik, amelyeket frissen kell a fogyasztók számára eladni, az ipari feldolgozásra szánt borsók kivételével.

II. MINŐSÉGI ELŐÍRÁSOK

Az előírás célja a borsókra az előkészítést és a csomagolást követően vonatkozó minőségi követelmények meghatározása.

A. Minimumkövetelmények

Az összes osztályban az egyes osztályokra érvényes különleges előírásoktól és a megengedett tűréshatároktól függően,

i. a hüvelyeknek:

- sértetlennek,

- egészségesnek; a fogyasztásra alkalmatlan rothadó vagy romló terményt ki kell zárni,

- tisztának, bármilyen látható idegen anyagtól mentesnek (beleértve a virágok részeit),

- a mange-tout borsókon belül kemény rostoktól mentesnek,

- gyakorlatilag kártevőktől mentesnek,

- a kártevők által okozott károsodásoktól gyakorlatilag mentesnek,

- abnormális külső nedvességtől mentesnek,

- idegen szagtól és/vagy íztől mentesnek kell lenniük;

ii. a borsószemeknek:

- frissnek,

- egészségesnek, azaz a kártevők és betegségek által okozott károsodástól mentesnek,

- normális fejlettségűnek kell lenniük.

A borsószemek érettségének és állapotának olyannak kell lennie, hogy:

- képesek legyenek elviselni a szállítást és a kezelést, és

- képesek legyenek kielégítő állapotban megérkezni a rendeltetési helyre.

B. Osztályozás

A borsókat a következőkben meghatározott két osztályba kell besorolni:

i. I. osztály

Az ebbe az osztályba tartozó borsóknak jó minőségűnek kell lenniük.

A hüvelyeknek:

- a fajtára jellemző alakúnak, méretűnek és színűnek,

- kocsánnyal rendelkezőnek,

- jégeső által okozott kártól mentesnek,

- frissnek és feszesnek,

- a felmelegedés által okozott kártól mentesnek kell lenniük.

A "mange-tout" borsó esetében a hüvelyeknek:

- lehetnek nagyon enyhe felületi hibái, sérülései és zúzódásai,

- lehetnek nagyon kis mértékű alakhibáik,

- lehetnek nagyon kis mértékű színhibáik.

A fejtőborsók esetében:

a hüvelyeknek

- jól kitöltöttnek kell lenniük és legalább öt szemet kell tartalmazniuk,

a borsószemeknek

- jó alakúnak,

- lágynak,

- nedvdúsnak és megfelelően feszesnek, azaz két ujjal összepréselve hasadás nélkül összelapulóknak,

- a teljesen kifejlett szem fele méretét elérőnek, de nem teljesen kifejlettnek,

- a fajtára jellemző színűnek,

- nem lisztes húsúnak,

- károsodásmentesnek kell lenniük.

A "mange-tout" borsó esetében, ha jelen vannak külön szemek, akkor azoknak kicsinynek és alulfejlettnek kell lenniük.

ii. II. osztály

Ebbe az osztályba azok a borsók tartoznak, amelyek nem felelnek meg az I. osztály előírásainak, de kielégítik a fentiekben meghatározott minimumkövetelményeket.

A fejtőborsók érettebbek lehetnek az I. osztályúaknál.

A következő kisebb hiányosságok lehetségesek, feltéve hogy a borsó megtartja a minőségre, az eltarthatósági minőségre és a megjelenésre vonatkozó alapvető jellemzőit.

A "mange-tout" borsó esetében a hüvelyeknek:

- lehetnek enyhe felületi hibái, sérülései és zúzódásai,

- lehetnek kismértékű alakhibáik, beleértve a szemképződés által okozott alakhibákat,

- lehetnek kismértékű színhibáik,

- lehetnek nem terjedő, kártevők által okozott felületi hibái,

- lehetnek enyhe száradásnyomai, a fonnyadt és színtelen hüvelyek kivételével.

A fejtőborsók esetében a hüvelyek(nek):

- lehet enyhe színhibájuk,

- lehet enyhe károsodásuk, feltéve hogy az nem terjed tovább és nem áll fönn a szemek veszélyeztetése,

- veszíthetnek a frissességükből, jóllehet a fonnyadt hüvelyeket ki kell zárni.

A hüvelyeknek legalább három szemet kell tartalmazniuk.

A borsószemek:

- kevésbé jó formájúak,

- kissé halványabbak,

- kissé keményebbek,

- enyhén károsodottak lehetnek.

A túlérett borsószemeket ki kell zárni.

III. A MÉRETRE VONATKOZÓ ELŐÍRÁSOK

A méret nem kötelező a borsók esetében.

IV. A MEGENGEDETT ELTÉRÉSEKRE VONATKOZÓ ELŐÍRÁSOK

Az összes csomag esetében a feltüntetett osztály előírásainak nem megfelelő terményekre vonatkozó minőségi tűréshatárokat kell engedélyezni.

i. I. osztály

10 tömegszázalék-arányban az osztály előírásainak nem megfelelő borsószemek, amelyek megfelelnek a II. osztály előírásainak, vagy kivételesen a II. osztály tűréshatárain belül esnek.

ii. II. osztály

10 tömegszázalék-arányban sem az osztály előírásainak, sem a minimumkövetelményeknek nem megfelelő borsószemek azon termények kivételével, amelyek rohadtak, terjedő betegséggel fertőzöttek vagy bármely más olyan romlás által érintettek, amely fogyasztásra alkalmatlanná teszi azokat.

V. A MEGJELENÉSRE VONATKOZÓ ELŐÍRÁSOK

A. Egységesség

Az összes csomag tartalmának egységesnek kell lennie, és csak azonos eredetű, fajtájú és minőségű borsót tartalmazhatnak.

A csomag tartalma látható részének a csomag egész tartalmára jellemzőnek kell lennie.

B. Csomagolás

A borsót olyan módon kell becsomagolni, hogy a csomag tartalma megfelelően védett legyen.

A csomagon belül felhasznált anyagoknak újnak, tisztának és olyan minőségűnek kell lenniük, hogy elkerülhető legyen a termény külső vagy belső sérülése. Az anyagok használata – különös tekintettel a kereskedelmi specifikációkat feltüntető papírra vagy bélyegzőre – lehetséges, feltéve hogy a nyomtatást vagy a címkézést nem toxikus tintával vagy ragasztóval hajtják végre.

A csomagoknak idegen anyagoktól mentesnek kell lenniük.

VI. A JELÖLÉSRE VONATKOZÓ ELŐÍRÁSOK

Az összes csomagon a betűket az egyik oldalra csoportosítva, olvashatóan és letörölhetetlenül és kívülről jól láthatóan a következő adatoknak kell szerepelnie:

A. Azonosítás

- Csomagoló és/vagy szállító: Név és cím vagy hivatalosan elismert vagy elfogadott kódjel. Ha azonban a kódjelet használják, akkor a "csomagoló és/vagy szállító" hivatkozást (vagy ezzel egyenértékű rövidítéseket) fel kell tüntetni a kódjel szomszédságában.

B. A termék jellege

- "Fejtőborsó", "Snow-borsó", "Cukorborsó" vagy "Mange-tout borsó", ha a csomag tartalma kívülről nem látható.

C. A termény eredete

- A származási ország és opcionálisan a termesztési körzeti vagy a nemzeti, regionális vagy helyi név.

D. Kereskedelmi specifikációk

- Osztály.

E. Hivatalos ellenőrzési jel (opcionális)

--------------------------------------------------